टाइम8, कक्राझार, सेप्टेम्बर 3: कक्राझार जिल्लानि सिङाव थानाय 6 नं कचुगाव बियाबनि सिङाव थानाय सा गङिया आरो मैनागुरि गामियाव इउ पि पि एल दोलोनि बिसायख’थि फोसावदिंनाय मेल खुंफुं जादों। कचुगाव ब्लक आफाद इउ पि पि एलनि बानजायनायाव हानजानि बिजाथि उखिल मोसाहारीनि जानानै बिसायख’थि फोसावदिंनाय मेलआव बर’ सावथुन मुलुगनि फेस्ला फावखुंगुर फैला बरगयारी, मिरु एबसुनि गाहाइ नेहाथारी लरेन्स इसलारीजों लोगोसे लाइमोन इउ पि पि एल दोलोनि आफादगिरि समनाथ नार्जारी आरो गुबुन-गुबुन बिबाननि ब्लक आफादनि दैदेनगिरिफोरा बाहागो लायो। मैनागुरि ओनसोलनि साखाथि-फाखाथि गामिनि थागिबि रायजो-राजाफोरनि लैहोर- लैहोर बाहागो लानायाव बिसायख’थि फोसावदिंनाय मेलआ जोबोद खहाबखोनां जायो । फावखुंगुर फैला बरगयारीआ मिनिनाय फेस्ला दायलगनि गेजेरजों आखाइ खबजना 6नं कचुगाव बियाबनि इउ पि पि एल दोलोनि बिजाथि उखिल मोसाहारीनो भत होनानै देरहासात खालामनो खावलायो । सावथुन मुलुगनि फेस्ला फावखुंगुर बुदां बलब ब्रह्मआबो बाहागो लानानै ओनसोलनि सुबुंफोरनि गेजेराव गोजोन खौसेथि अनलाइनाय आरो जौगासारनाय लोगोसे समान मोन्थायनि थाखाय दिनै हारिमु हानजायाबो इउ पि पि एल दोलोखौ आबुङै मदत खालामबाय लोगोसे थांनाय 17 बोसोराव बि पि एफ सोरखारा हारिमु बिथिङाव जेबो गुस्लायलायनाय लाबोआखैमोन होन्नानै रोखा-रोखा बुंथियो।